**Toamna**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe strada cu plopi

doar vântul colindă,

frunze foşnesc

şi-n aer se plimbă.

Jos un covor

din frunze uscate,

în galben-ruginiu

şi maro pictate.

E toamnă deplină,

şi-i soare-n amiezi,

rămas-au, din toate,

trei frunze mai verzi.

Spre seară, pe ramui,

păsari s-adună,

acolo-noptează,

sub clarul de lună.

În zori, cade bruma

şi ceaţa se lasă,

din horn iese fumul,

ce bine e-n casă!

Stau vitele-n grajduri,

oile-n saivane,

de pază sunt câinii

hrăniţi cu ciolane.

Acum,

recolta-i strânsă-n hambare,

și-n beci totu-i pus

la păstrare.

Bem mustul

ce fierbe-n butoaie,

și frigem pe jar,

pastramă de oaie.

E toamna bogată,

bucate alese,

Fructe-aromate,

noi punem pe mese.

Miroase-a plăcinte

şi-a pâine-n cămin,

pe faţa de masă

- carafa cu vin…

Copiii-s la şcoală

şi carte învaţă,

tinerii se-nsoară

şi-şi fac rost în viaţă.

Părinţii la muncă,

bunicii-n ogradă

dau foc la frunze

şi mătură-n stradă.

Tufănele, crizanteme,

armonie de culoare,

răspândesc parfumul toamnei,

până hăt, departe-n zare ...

Oriunde te-ai duce,

te-ntorci iar acasă,

că viaţa la ţară-i

nespus de frumoasă!